জাফা গেট দিয়ে জেরুসালেমে ঢুকলে সোজা সামনে পড়ে মুসলমান পাড়া। ইহুদী বা আর্মেনিয়ান পাড়ার তুলনায় বেশ সরগরম। কাতারে কাতারে লোক আসছে, যাচ্ছে, কেনাকাটা করছে। আরবী, হিব্রু ও ভাঙা ইংরেজির জগাখিচুড়ি। সব দোকানগুলি সব ধর্মেরই জিনিসপত্র বিক্রি করে (বাজার ধর্মনিরপেক্ষ)। একই দোকানে আপনি পাবেন আরবিতে লেখা মুসলমানদের জপের মালা, হিব্রুতে লেখা মেনরা আর জলপাই কাঠের তৈরি যিশুর ক্রস। কেনাবেচায় ধর্মের কোনো নিষেধ নেই।